### 15.    Drøftelse af eventuel driftsudvidelse til tilsyns og opfølgningsopgaver ved blandt andet gravearbejder med videre

**Åbent**

Sagsnr.: 326-2018-15899       J.nr.: 05.12.00           Dokumentnr.:
326-2018-133406

**Sagstype**

Drøftelse.

**Resume og sagens baggrund**

Der gives årligt 800-900 gravetilladelser i Kalundborg
kommune. Kalundborg kommune fører i dag ikke fysisk tilsyn med afslutningerne
af de gravetilladelser, som bliver givet. Med indførsel af tilsyn vil kommunen
kunne opnå en bedre sikring af vejens værdi samt give en bedre service til
trafikanterne. Der ønskes en drøftelse af en eventuel driftsudvidelse til
forbedret opfølgning i forbindelse med gravetilladelser.

**Indstillinger**

Chefen for Vej, Ejendom og Affald indstiller, at udvalget
drøfter en eventuel driftsudvidelse til forbedret tilsyn og opfølgning i
forbindelse med gravetilladelser.

**Behandling**

Teknik- og Miljøudvalget.

**Sagsfremstilling**

Der gives årligt 800-900 gravetilladelser i Kalundborg
kommune. Kalundborg kommune fører i dag ikke fysisk tilsyn med entreprenørernes
arbejder i forbindelse med gravetilladelserne. Med indførsel af tilsyn vil
kommunen kunne opnå en bedre sikring af vejens værdi samt give en bedre service
til trafikanterne. Ved at opdage eventuelle fejl i de afsluttede gravearbejder,
vil der være en reduceret udgift til den fremtidige vedligeholdelse og
fejlrettelser.

Entreprenører, der graver i vejene optræder som gæster på
vejarealet. Kommunen kan ved tilsyn sikre, at veje og stier retableres i en for
kommunen acceptabel tilstand. Vejkapitalen bør som udgangspunkt ikke blive
forringet grundet dårligt udført retableringsarbejde.

Der føres ikke fysiske tilsyn med gravearbejde i dag. Tilsyn
kan fange fejl og mangler ved retablering af gravearbejde i forbindelse med
arbejdets udførelse og umiddelbart efter, således at rettelser kan ske inden for
projektets garantiperiode.

[adresse] (det landsdækkende samarbejdsforum mellem
Kommunalteknisk Chefforening (KTC) og Vejdirektoratet) har estimeret, at op til
en 1/3 af alle gravearbejder er behæftet med fejl og mangler. Det vurderes, at
retableringsarbejder i Kalundborg Kommune ikke adskiller sig fra gravearbejder
i andre kommuner.

Af det vedlagte notat fremgår det, at Frederiksberg kommune
har opnået en besparelse på 120.000 kr. ved tilsyn med 66 gravearbejder. Det
vurderes derfor, at der knytter sig en god businesscase til etablering af
tilsyn og opfølgning på de gravetilladelser, der gives.

**Økonomiske konsekvenser**

Det skønnes, at der til tilsynsopgaven knytter sig en øget
lønudgift til et årsværk på cirka 560.000 kr. årligt. En tilsynsførende vil
sikre vejkapitalen og give en løbende besparelse på driftsudgifterne på
vejområdet.

**Bilag**

|  |  |
| --- | --- |
| Tilsyn med gravearbejder, vejkapitalbevarelse | 326-2018-133126 |